b'\n_START_ARTICLE_\nLille Syd\n_START_SECTION_\nTrafikken\n_START_PARAGRAPH_\nF\xc3\xb8r 1924 var det trafik til/fra Masned\xc3\xb8 som gav trafik p\xc3\xa5 banen som en del af Sydbanen. Efter \xc3\xa5bning af den dobbeltsporede f\xc3\xb8rste etape af Midtbanen imellem N\xc3\xa6stved og Ringsted blev det meste af den gennemg\xc3\xa5ende trafik flyttet dertil. Men efter 1924 har der v\xc3\xa6re enkelte gennemg\xc3\xa5ende tog til/fra Nyk\xc3\xb8bing Falster og internationale tog._NEWLINE_Persontogsdriften varetages i dag af DSB, mens Railion Danmark k\xc3\xb8rer enkelte godstog til K\xc3\xb8ge. Desuden er der i 2007 syd for Lille Skensved etableret sidespor til transportcentret, der fortsat kan betjenes.\n_START_SECTION_\nElektrificering\n_START_PARAGRAPH_\nSom en del af et finanslovsforlig mellem Enhedslisten og regeringspartierne (Socialdemokraterne, Det Radikale Venstre og Socialistisk Folkeparti) vedtog Folketinget i forbindelse med finansloven 2013 at afs\xc3\xa6tte 650 mio. kroner til at elektrificere str\xc3\xa6kningen fra N\xc3\xa6stved st. over K\xc3\xb8ge til den kommende station K\xc3\xb8ge Nord (ved K\xc3\xb8benhavn-Ringsted banen). Baggrunden for beslutningen var blandt andet, at Banedanmarks analyser havde vist, at der ville v\xc3\xa6re en samfundsm\xc3\xa6ssig forretning p\xc3\xa5 mellem 7,3 og 8,5\xc2\xa0% ved at elektrificere denne str\xc3\xa6kning. _NEWLINE_Planen er, at der skal v\xc3\xa6re direkte tog fra K\xc3\xb8benhavn over K\xc3\xb8ge til N\xc3\xa6stved, mens str\xc3\xa6kning K\xc3\xb8ge-Roskilde skal betjenes i samdrift med \xc3\x98stbanen.\n_START_SECTION_\nMulig hastighedsopgradering\n_START_PARAGRAPH_\nI forbindelse med den kommende udrulning af det nye signalsystem togkontrolsystem ERTMS/ETCS niveau 2 har Banedanmarks analyser vist, at det vil v\xc3\xa6re muligt at opgradere hastigheden p\xc3\xa5 banestr\xc3\xa6kningen mellem N\xc3\xa6stved og K\xc3\xb8ge til 160 km/t for 256 mio. kroner (2012 priser). Dette forventes, at kunne give en samfundsm\xc3\xa6ssig forrentning p\xc3\xa5 30\xc2\xa0%.\n_START_SECTION_\nEvt. kommende ny operat\xc3\xb8r og k\xc3\xb8replan\n_START_PARAGRAPH_\n03.11.2009 meddelte Trafikstyrelsen, at Lille Syd skulle sendes i udbud p\xc3\xa5 samme m\xc3\xa5de som Kyst- og \xc3\x98resundsbanen, der trafikeres af DSB \xc3\x98resund og Midt- og Vestjylland, som trafikeres af Arriva. Det var herefter meningen, at operat\xc3\xb8ren kunne overtage driften af Lille Syd ved overgangen til k\xc3\xb8replan 2012. Dette blev dog aflyst i juli 2010, da Trafikstyrelsen besluttede at udskyde udbuddet til omkring 2018. Begrundelsen herfor var blandt andet, at str\xc3\xa6kningen ikke egnede sig til udbud, i perioden hvor Banedanmark ville benytte str\xc3\xa6kningen som teststr\xc3\xa6kning for det nye signalsystem togkontrolsystem ERTMS/ETCS niveau 2, samt at anl\xc3\xa6gget af K\xc3\xb8benhavn-Ringstedbanen ogs\xc3\xa5 ville skabe en del sporarbejder p\xc3\xa5 Lille Syd. _NEWLINE_Beslutningen om at elektrificere str\xc3\xa6kningen N\xc3\xa6stved-K\xc3\xb8ge Nord skyldes som n\xc3\xa6vnt ovenfor iflg. Trafikstyrelsen et fremtidigt \xc3\xb8nske om at betjene denne del af str\xc3\xa6kningen med elektriske togs\xc3\xa6t, som videref\xc3\xb8res til K\xc3\xb8benhavn via K\xc3\xb8benhavn-Ringstedbanen. Den resterende del af Lille Syd vil blive betjent af Regionstog, som videref\xc3\xb8rsel af \xc3\x98stbanen til Roskilde. Herved vil dele af Lille Syd alligevel blive tildelt en anden operat\xc3\xb8r end det nuv\xc3\xa6rende DSB Fjern- og Regionaltog.'